《观王石谷画山水图歌》
明代·恽日初

琴川王郎年正少，放笔往往称神妙。灵想寂与造化通，幽襟独写溪山照。

看君得意时，意若旁无人，抽毫欲使群峰奔。踌躇顾盼久不下，素练忽破青山痕。

谁剪罗浮烟，惊落华阴碧。势偃研北松，欲堕壁上石。

冉冉岚气蒸，转目无留迹。营丘洪谷不可攀，人间久矣无青山。

此时窥图发清赏，高兴半落云沙间。何处觅丹梯，何方种瑶草，烟霞四壁吾将老。

援琴待扫十丈绡，坐我云边弄仙岛。

作者简介：（1601—1678）明末清初江南武进人，字仲升，号逊庵、黍庵。崇祯六年副榜。刘宗周弟子。上守边备御之策，不用。退居天台山中。清兵南下时，为僧，法名明昙，流寓福建建阳。旋参王祁义军，收复建宁，不久兵败，长子恽桢战死，恽桓与恽格被掳。后寻访得格，桓竞不知所终。日初收残兵入江西，见事不可为，乃归。闭门著书讲学，不改僧服。有《见则堂语录》、《不远堂诗文集》。